Matrieks 2018: Dié Bloemfonteiners presteer goedEunice High School in Bloemfontein se groep matrieks het besonder goed presteer. Hier is van die uitblinkers. Sumé Wille, nege onderskeidings (foto: Eunice High School) Sumé Wille: Al dansend die nuwe jaar in Sumé spog met nege onderskeidings! Sy glo hoe besiger sy is, hoe groter is haar wil om aan te hou en om elke dag harder te werk. “Ek skryf eerstens my akademiese sukses toe aan die Here, ons almagtige Skepper. ‘Solank as wat hy die Here se wil nagestreef het, het God hom sukses gegee.’ – 2 Kronieke 26:5.” Hierdie slimkop wat glo jy moet gereeld kan lag, groot droom en jou seëninge tel, gaan dié jaar haar balletdrome vervul deur haar laaste ballet eksamen af te lê. Daarna sal sy weer agter die boeke inskuif. Dié besige ballerina en ywerige student spog met nege onderskeidings. Met ŉ doelgerigte uitkyk op die lewe gaan sy 2019 in dans – sy gaan haar balletloopbaan verder neem en haar laaste ballet eksamen voltooi. Daarna wil sy graag studeer of werk in ŉ rigting wat sy gaan geniet en wat terselfdertyd ŉ uitdaging sal wees. Maryke Prinsloo: Sluit skoolloopbaan af op ŉ hoë noot af Maryke kán maar spog met haar agt onderskeidings! Hierdie slimkop skryf haar sukses toe aan die feit dat sy deur hardwerkende, doelgerigte mense omring is. Haar grootste rolmodelle is haar eie twee susters, Anél en Esmarie. Maryke weet hoe om ŉ balans tussen akademie, kultuur en sport te handhaaf. Sy was ŉ trotse lid van Eunice se koor. Sy het ook al vier keer die Midmarmyl geswem en het ook hokkie gespeel. Binnekort pak sy ŉ nuwe uitdaging aan, wanneer sy medies aan die Universiteit Stellenbosch t gaan studeer. Helen van der Westhuizen: Sing-sing deur matriek Helen het letterlik haar matriekjaar sing-sing deurgekom. Sy spog met agt onderskeidings. Sy is deel van die Eunice Vitae Cantamus koor. Dié spogkoor het tydens die Wêreldkoorspele silwer en goud verower en het ook aan die televisiereeks, Sing in Harmonie, deelgeneem – waar hulle as wenners aangewys is. Tydens haar eindeksamen is daar ook hard geoefen om gereed te maak vir die Europese toer die afgelope Desember. Alhoewel haar liefde vir die koor baie van haar tyd opgeëis het, het sy bewys dat daar wel met goeie beplanning en deursettingsvermoë ŉ gesonde balans gehandhaaf kan word. Erica Dube: Agt onderskeidings vir Erica Om agt onderskeidings te verower is ŉ prestasie. Dit is ŉ teken van harde werk en deursettingsvermoë. Erica kan hiervan getuig. Soos vir baie jongmense, was dit vir haar ook nie altyd maklik om gedurende haar matriekjaar gefokus en gemotiveerd te bly nie. Die kleinste negatiewe dingetjie kan jou van stryk bring. Dit is egter duidelik dat dié negatiewe dinge haar nie kon onderkry nie. Anél Kleingeld: Trots op haar onderskeidings Alhoewel Anél bieg dat tydbestuur haar grootste uitdaging was, is dit duidelik dat dié slimkop wel totaal en al in beheer van haar studies was. Sy spog met agt onderskeidings. Sy skop 2019 af met die wete dat harde werk definitief goeie vrugte afwerp. Izané Louw, 7 onderskeidings (foto: Eunice High School) Izane Louw: Ouers haar grootste rolmodelle “Die ondersteuning van my familielede en die duidelike uiteensetting van my doelwitte is wat my akademiese sukses moontlik gemaak het.” So sê Izané, wie ŉ indrukwekkende sewe onderskeidings losgeleer het. Pa Christo, ŉ algemene praktisyn en ma Rozanne, ŉ sielkundige, is haar grootste rolmodelle. “Ek is wie ek is vandag as gevolg van hulle en ek hoop om eendag baie van hulle eienskappe in my lewe uit te leef,” sê Izané. Sy gaan heel moontlik die Vrystaat vir die Kaap verruil en soos haar ouer broer, Jacques, ook ŉ Matie word. Sy oorweeg om BCom Rek te gaan studeer. Hoewel daar heelwat tyd agter die boeke spandeer is, is Izané ŉ kranige muurbalspeler. Sy is tans derde op die Suid-Afrikaanse ranglys en was verlede jaar gekies om aan die wêreldkampioenskap in Indië deel te neem. Marsoné Yzelle: ŉ Hart vir ander As jy mooi kyk, sal jy iets goeds in almal sien. Marsoné kry dít reg en beskou hierdie vermoë as een van haar beste eienskappe. Met dié positiewe energie wil sy verpleegkunde aan Kovsies gaan studeer. ŉ Aanwins gaan sy beslis wees. Sy het nie minder nie as ses onderskeidings verwerf. Dié klompie onderskeidings het nie net in haar skoot geval nie – sy werk al vir baie jare hard en het elke jaar erekleure vir akademie verwerf. Een van haar trotse oomblikke was die toe sy die “Trophy of Goodwill and Kindness” ontvang het. Lerato Mohlamme: Groot vreugde vir Lerato Hierdie jong dame kan getuig dat lang ure agter die boeke definitief vrugte afwerp. Lerato Mohlamme spog met nie minder nie as ses onderskeidings. Vir haar was die grootste uitdaging om net tot agter die boeke te kom en dan lang ure te spandeer om al daardie inligting te verwerk en te stoor. Sy het dit egter reggekry en kan voorwaar trots wees op haarself. Lielie Fourie: Argitektuur op die agenda Fourie glo dinge kan nie sommer net in jou skoot val nie. Daar moet hard gewerk word vir wat jy ook al wil hê. Ná jare se harde werk kan sy vandag met ses onderskeidings spog. “My grootse rolmodel is my pa. Hy is ŉ hardwerkende man met ŉ passie vir sy werk en sy familie,” sê Lielie. Sy is deel van ŉ sterk akademiese familie en daar is altyd gesonde kompetisie tussen die sibbe. “Ek hou daarvan om probleme op te los en probeer my bes om die beste ek te wees wat ek kan.” Sy gaan ŉ Bloemfonteiner bly en word eersdaags ŉ Kovsie, waar sy argitektuur gaan studeer. Tumi Mokoloko, ses onderskeidings (foto: verskaf, Eunice High School Tumi Mokoloko: Tumi wil dokter word Dit is geensins ŉ verrassing dat Tumi Mokoloko met ses onderskeidings spog nie. Sy glo daarin om hard te werk vir dit wat jy wil hê – en dit is presies wat sy gedoen het. Tumi beskryf haar ouers as haar rolmodelle. Hulle het altyd vir haar ŉ voorbeeld gestel en is onvoorwaardelik haar grootste ondersteuners. Sy wil ŉ mediese dokter word, soos haar pa, en beplan om aan die Universiteit van die Vrystaat te studeer. Dié jong dame is net so tuis in die water soos wat sy tuis is agter die boeke. Sy spog met volle erekleure omrede sy die Midmar Myl reeds vyf keer in ‘n ry voltooi het. ‘n Goeie balans handhaaf sy duidelik – sy is ‘n voorloper as dit kom by gees vang op die pawiljoen tydens ŉ sportbyeenkoms, sy skrik nie vir ŉ tennisbal nie, sy swem almal weg in die water en sy kan ŉ hokkiebal ook laat les opsê. Hierdie meisie streef daarna om ander te help. Ook is sy altyd bereid om nuwe dinge te leer en aan te pak.